ΟΜΟΣΠΟΝΔΙΑ ΓΟΝΕΩΝ & ΚΗΔΕΜΟΝΩΝ ΠΕΡΙΦΕΡΕΙΑΣ ΑΤΤΙΚΗΣ
Βερανζέρου 22, 6ος όροφος
www.goneis.org.  E-mail: omosp.goneon.attikis@gmail.com
Για τη συμμετοχή της Ομοσπονδίας στο Πανεκπαιδευτικό Συλλαλητήριο 
την Τετάρτη 21/10/2026 στις 12:00 στα Προπύλαια
Δεν ανεχόμαστε την εκρηκτική κατάσταση που έχει διαμορφωθεί στα σχολεία!

Τα σχολεία έχουν ανοίξει εδώ και ένα μήνα και :

Δεν έχουν εκπαιδευτικούς. Τα κενά είναι χιλιάδες και το Υπουργείο δηλώνει με θράσος ότι θα καλυφθούν μέχρι το ...Μάιο! Μήπως κάποιος πρέπει να τους ενημερώσει ότι η σχολική χρονιά τελειώνει τον Ιούνη;

Τα κτίρια είναι από ακατάλληλα εώς επικίνδυνα!

Στο σχολικό συγκρότημα της Γκράβας Υπουργείο, Κυβέρνηση, Δήμος άφησαν απροστάτευτους 4000 μαθητές και 450 εκπαιδευτικούς και μόνο η οργανωμένη παρέμβαση γονιών, μαθητών  και εκπαιδευτικών τους ανάγκασε να παραδεχθούν το πρόβλημα και να ξεκινήσουν οι έλεγχοι. 

Έγινε προσπάθεια δεκάδων συγχωνεύσεων τμημάτων, στοιβάζοντας τα παιδιά μας σε 27-28αρια τμήματα. Και πάλι οι κινητοποιήσεις γονιών, εκπαιδευτικών και μαθητών τους  αναγκάσαν να τις πάρουν πίσω.

Ενώ υπάρχει ανάγκη για την διενέργεια εκατοντάδων δευτεροβάθμιων προσεισμικών ελέγχων αυτοί δεν έχουν ακόμη προγραμματιστεί. Γεγονός που σημαίνει ότι δεν ξέρουμε  αν τα σχολεία των παιδιών μας είναι ασφαλή. 

Και την ίδια ώρα τολμάνε να απειλούν τα παιδιά με αποβολές αν κινητοποιηθούν.  Τολμάει ο Περιφερειακός Διευθυντής Εκπαίδευσης Αττικής να καλέσει διευθυντές σχολείων «να ενημερώνουν αμέσως Αστυνομία και Εισαγγελέα» σε περίπτωση μαθητικής κατάληψης, λέγοντας πως, αν δεν το κάνουν, προβαίνουν σε παράβαση καθήκοντος και ενδέχεται να διωχθούν ποινικά! 

Αλήθεια τι λέει το Υπουργείο για τις χιλιάδες χαμένες ώρες; Ποιος θα απολογηθεί γι αυτές; Ποιος θα απολογηθεί για την τραγική κατάσταση στην ειδική αγωγή και τα ειδικά σχολεία;  
Τι λέει για το γεγονός ότι  γνώριζαν ότι τα παιδιά μας έκαναν μάθημα πάνω σε μια ωρολογιακή βόμβα στην Γκράβα και προσπάθησαν να το συγκαλύψουν; Ποιος έχει ευθύνες γι αυτό;

Χάρη στην κινητοποίηση και τον οργανωμένο αγώνα γονιών, εκπαιδευτικών και μαθητών έχουν αποφευχθεί τα χειρότερα. 

Μην τολμήσουν να ακουμπήσουν μαθητή που κινητοποιείται. Τους προειδοποιούμε ότι και ΠΑΛΙ θα είμαστε εκεί. Ασπίδα προστασίας για την μόρφωσή  και την ζωή τους,
Το Υπουργείο και η κυβέρνηση να κάτσουν να ασχοληθούν να λύσουν τα προβλήματα αντί να κυνηγάνε μαθητές!
Να βρουν λεφτά για την παιδεία και τα σχολεία. 
Ας κόψουν από τις επιδοτήσεις στα διυλιστήρια και στους ενεργειακούς ομίλους.
Ας κόψουν από τους πολεμικούς εξοπλισμούς. 
Γι αυτούς έχουν. Για τα παιδιά μας δεν έχουν. 
Τα μορφωτικά δικαιώματα και η ασφάλεια των παιδιών μας δεν είναι κόστος.  Είναι το δικαίωμα των παιδιών μας στην ίδια τους τη ζωή.

Θα συνεχίσουμε να κάνουμε αυτό που ξέρουμε ότι φέρνει αποτέλεσμα: Οργανωμένα γονείς, εκπαιδευτικοί και μαθητές θα διεκδικήσουμε το σχολείο που δικαιούνται τα παιδιά μας: με εκπαιδευτικούς, με τάξεις που να μπορούν να γίνεται  μάθημα και όχι σαρδελοκούτια, με καταλληλα κτίρια που αποδεδειγμένα μπορούν να πάνε τα παιδιά μας σε αυτά με ασφάλεια.  Σχολείο που να μορφώνει ολόπλευρα ΟΛΑ τα παιδιά. 
Στις 21 Οκτωβρίου όλοι μαζί γονείς, εκπαιδευτικοί και μαθητές θα είμαστε εκεί. Στις 12:00 στα Προπύλαια.
Καλούμε τις Ενώσεις Γονέων τις Αττικής, τους Συλλόγους να πάρουν αποφάσεις συμμετοχής και να οργανώσουν την παρουσία τους μαζί με τους μαθητές και τους εκπαιδευτικούς. 
Το Διοικητικό Συμβούλιο
17/10/2026
